Ja cꞌa tok bitaj rmal cꞌacꞌariꞌ xumajel chic jutij rubey be pa Jerusalén,
arjaꞌ nabeyaj chiquewach ja winak.
Ja tok xeꞌekaj chinakaj ja caꞌiꞌ tinamit Betfagé in Betania ja bar cꞌo wiꞌ ja jayuꞌ rbinaꞌan Rjayuꞌal Olivo ecꞌo caꞌiꞌ chique ja rdiscípulo xerutak
in quewaꞌ xbijel chique riꞌ:
—Jix ja pa tinamit leꞌ,
chilaꞌ newil wiꞌ jun ti bur ximili ja ni mta wiꞌ jutij tzꞌulben ta cumal winak.
Tequiraꞌto in tecꞌamaꞌto.
Ja wi cꞌoli nak xtibin chewe:
—¿Nak tre tok nequir ja ti bur?
wi xticheꞌ chewe,
quewaꞌ xtebij tre riꞌ:
—Ja kajaw ncꞌatzin tre,
quixcheꞌ tre.
Queriꞌ xbijel ja Jesús chique.
Ja cꞌa caꞌiꞌ discípulo ja xeta̱kel ejeꞌeꞌ xebe in tok xeꞌekaji ni queriꞌ xeli ja caniꞌ bixel chique rmal ja Jesús.
Kas cꞌa quimajon rquiric ja ti bur ja tok xekꞌilox cumal ja rajaw:
—¿Nak tre tok nequir ja ti bur leꞌ?
xecheꞌx cumal.
—Ja kajaw ncꞌatzin tre,
xecheꞌ chique.
Cꞌacꞌariꞌ quecꞌamto ja ti bur.
Ja quitziak jariꞌ quiwekbej,
quitzꞌubaꞌ ja Jesús trij
in xumaj binem.
Ja cꞌa winak ejeꞌeꞌ quisoclaꞌ ja quitziak pa rubey ja Jesús.
Ja cꞌa tok xa nakaj ecꞌo chi wiꞌ tre ja tinamit Jerusalén ja bar nxuleꞌ wiꞌ ja bey chwach ja Rjayuꞌal Olivo canojel ja discípulo quemaj rakic quechiꞌ rumac ja quicotemal,
congana quemaj ryaꞌic rukꞌij ja Dios rmal nojel ja nimak tak milagro ja quitzꞌaton,
quewaꞌ nquibij riꞌ:
—Bendecido ja Rey ja penak pa rubiꞌ ja kajaw Dios.
Ja camic congana quicotemal cꞌo chilaꞌ chicaj,
janila ntajini nya̱ꞌ rukꞌij ja nimlaj Dios,
queriꞌ nquibij.
Ecꞌo cꞌa juleꞌ fariseo chiquicojol ja winak quewaꞌ quibij tre ja Jesús riꞌ:
—Maestro,
tabij chique ja radiscípulo chi nquicajbaꞌ,
xecheꞌ tre.
—Camic nbij chewe,
ja wi ejeꞌeꞌ nquitanbaꞌ ryaꞌic nukꞌij ja cꞌa rabaj jariꞌ puersa xtumaj ryaꞌic nukꞌij,
neꞌe ja Jesús chique ja fariseo.
Xcꞌa janiꞌ xenakajin más tre ja Jerusalén.
Ja cꞌa Jesús tok xutzꞌat pon ja tinamit xumaj okꞌej rmal,
quewaꞌ xbij riꞌ:
—Ja rix aj Jerusalén,
congana ta quiꞌil ja wixta nchꞌobtaj emwal ixix chakajaꞌ bar newil wiꞌ ja quicotemal xin Dios ja ntzujuj chewe chipan awaꞌ jun kꞌij ja rokcꞌo wiꞌ riꞌ.
Pro ja camic matichꞌobtaj emwal como xa wawan chewach.
Congana ninbison emwal como nerilaꞌ na jun tiempo ja tok xquepi chewij ja recꞌulel.
Ja cꞌa tok xqueꞌurkaji nqueyic na jun nimlaj tabia trij ja tinamit xin banbal chꞌaꞌoj,
nquisutij quiꞌ chewij,
nquitzꞌapij ja bey nojelal utzcꞌa chi maquixcowini nixanmajel.
Nquikajsaj na pa tokꞌulew ja tinamit pro ni chi jun,
congana lawuloꞌ nqueban chewe ja rixcꞌo chipan,
nixtacꞌa cꞌo ta jun jay ja maquita nqueyoj.
Queriꞌ cꞌa ja xtiban chewe como xa matichꞌobtaj emwal chi ja Dios xurqꞌuejeꞌ ewqꞌuin chi etoꞌic.
Queriꞌ xbij ja Jesús.